

**гражданин А.В. Орлов шикаятенә бәйле рәвештә «“Торак шартларын яхшыртуга мохтаҗ күпбалалы гаиләләрне торак белән тәэмин итү чаралары турында” Татарстан Республикасы Министрлар Кабинетының 2007 елның 18 декабрендәге 732 номерлы карарына үзгәрешләр кертү турында» Татарстан Республикасы Министрлар Кабинетының 2008 елның 16 маендагы 326 номерлы карары белән расланган Торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификатлар бирү, реализацияләү кагыйдәләренең 4 пунктындагы «а» пунктчасының конституциячеллеген тикшерү турындагы эш буенча**

Казан шәһәре 2019 елның 30 мае

Татарстан Республикасы Конституция суды, Рәисе Ф.Г. Хөснетдинов, судьялары Ф.Р. Волкова, Л.В. Кузьмина, Э.М. Мостафина, Р.Г. Сәхиева, А.Р. Шакараев составында,

Татарстан Республикасы Конституциясенең 109 статьясына (дүртенче өлеш), «Татарстан Республикасы Конституция суды турында» Татарстан Республикасы Законының 3 статьясындагы бишенче һәм тугызынчы өлешләренә, 39 статьясындагы беренче өлешенә һәм икенче өлешенең 1 пунктына, 68, 83, 100, 101, 103 һәм 113 статьяларына таянып,

ачык күчмә суд утырышында «“Торак шартларын яхшыртуга мохтаҗ күпбалалы гаиләләрне торак белән тәэмин итү чаралары турында” Татарстан Республикасы Министрлар Кабинетының 2007 елның 18 декабрендәге 732 номерлы карарына үзгәрешләр кертү турында» Татарстан Республикасы Министрлар Кабинетының 2008 елның 16 маендагы 326 номерлы карары белән расланган Торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификатлар бирү, реализацияләү кагыйдәләренең 4 пунктындагы «а» пунктчасының конституциячеллеген тикшерү турындагы эшне карады.

Эшне карауга гражданин А.В. Орлов шикаяте сәбәп булды. Мөрәҗәгать итүче тарафыннан дәгъва белдерелә торган норматив нигезләмәнең Татарстан Республикасы Конституциясенә туры килү-килмәве мәсьәләсендә килеп туган билгесезлек эшне карауга нигез булды.

Докладчы судья Э.М. Мостафина мәгълүматын, яклар — гражданин А.В. Орлов, дәгъва белдерелә торган норматив хокукый актны чыгарган орган вәкиле — Татарстан Республикасы Төзелеш, архитектура һәм торак-коммуналь хуҗалык министрлыгы юридик бүлегенең әйдәп баручы киңәшчесе Ф.М. Мөхәммәдиева аңлатмаларын, суд утырышына чакырылган: Татарстан Республикасы Президенты вәкиле — Татарстан Республикасы Президенты Дәүләт-хокук идарәсенең хокукый экспертиза бүлеге мөдире М.В. Ляукин, Татарстан Республикасы Дәүләт Советы вәкиле — Татарстан Республикасы Дәүләт Советы Аппаратының Хокук идарәсе башлыгы урынбасары — Татарстан Республикасы Дәүләт Советы Аппараты Хокук идарәсенең социаль законнар бүлеге мөдире Д.И. Мәхмүтов, Татарстан Республикасы Министрлар Кабинеты — Татарстан Республикасы Хөкүмәте вәкиле — Татарстан Республикасы Министрлар Кабинеты Аппаратының Хокук идарәсе башлыгы А.Б. Гревцов, Татарстан Республикасы Югары суды Рәисе вәкиле — Татарстан Республикасы Югары суды судьясы Р.С. Ибраһимов, Татарстан Республикасы Прокуроры вәкиле — Татарстан Республикасы прокуратурасы Федераль законнар үтәлешенә күзәтчелек итү идарәсенең норматив хокукый актларның законлылыгына күзәтчелек итү бүлеге башлыгы А.Р. Вәлиәхмәтов, Татарстан Республикасында Кеше хокуклары буенча вәкаләтле вәкилдән — Татарстан Республикасында Кеше хокуклары буенча вәкаләтле вәкил аппаратының гражданнар хокукларын торгызу мәсьәләләре бүлеге әйдәп баручы консультанты Р.Р. Мингалиев, Татарстан Республикасында Бала хокуклары буенча вәкаләтле вәкилдән — Татарстан Республикасында Бала хокуклары буенча вәкаләтле вәкил аппараты балаларның хокукларын һәм законлы мәнфәгатьләрен яклау бүлеге башлыгы урынбасары Н.В. Сапрыкина чыгышларын тыңлап, тапшырылган документларны һәм башка материалларны өйрәнгәннән соң Татарстан Республикасы Конституция суды

**билгеләде:**

1. Татарстан Республикасы Конституция судына гражданин А.В. Орлов «“Торак шартларын яхшыртуга мохтаҗ күпбалалы гаиләләрне торак белән тәэмин итү чаралары турында” Татарстан Республикасы Министрлар Кабинетының 2007 елның 18 декабрендәге 732 номерлы карарына үзгәрешләр кертү турында» Татарстан Республикасы Министрлар Кабинетының 2008 елның 16 маендагы 326 номерлы карары белән расланган Торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификатлар бирү, реализацияләү кагыйдәләренең (алга таба шулай ук — Кагыйдәләр) 4 пунктындагы «а» пунктчасы белән үзенең конституциячел хокуклары һәм ирекләре бозылуга карата шикаять белән мөрәҗәгать итте.

Кагыйдәләрнең 4 пунктындагы «а» пунктчасы буенча торак шартларын яхшыртуга мохтаҗ буларак җирле үзидарә органнарында исәптә торучы, ата-аналар белән теркәлгән һәм яшәгән, үз гаиләләрен булдырмаган биш һәм аннан да күбрәк баласы булган күпбалалы гаиләләр сертификат алу хокукына ия (күпбалалы гаиләнең үз гаиләләрен корган балаларына никахлары теркәлгән яки үз баласы (балалары) булган балигъ балалар керә) (алга таба — күпбалалы гаилә).

Шикаятьтән һәм аңа кушып бирелгән документлар күчермәләреннән аңлашылганча, гражданин А.В. Орловның хатыны белән ун баласы бар һәм алар фатирда бергә наем шартнамәсе нигезендә торалар. Ләкин әлеге фатирда даими яшәү урыны буенча мөрәҗәгать итүче генә теркәлгән, чөнки торак милекчесе аның хатынын һәм балаларын теркәүгә ризалыгын бирмәгән. Алар хатынының ата-анасы милкендә булган башка фатирда теркәлгәннәр, әмма анда яшәмиләр.

Гражданин А.В. Орлов күрсәткәнчә, ул хатыны һәм балалары белән 2013 елдан торак шартларын яхшыртуга мохтаҗлар буларак исәптә тора. Шул ук вакытта аларга торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификат алу исемлекләренә бер торак урында бергә теркәлмәү сәбәпле кертүдән баш тарталар.

Мөрәҗәгать итүче билгеләп үткәнчә, «Чаллы шәһәре» муниципаль берәмлеге Башкарма комитетының Үзәк районы администрациясе үзенең баш тартуын нигезләп, турыдан-туры дәгъва белдерелә торган нигезләмәгә мөрәҗәгать итә, ул сертификат бирү өчен мәҗбүри шарт итеп күпбалалы гаилә әгъзаларының бергә яшәүләренә өстәмә рәвештә аларның бер торак урында бергә теркәлүләрен билгели.

Ләкин, гражданин А.В. Орлов фикеренчә, мондый өстәмә шарт аның Татарстан Республикасы Конституциясе белән гарантияләнгән социаль тәэминатка хокукын һәм тигезлек һәм гаделлек конституциячел принципларын боза. Дәгъва белдерелә торган норма, аның раславы буенча, бер үк категориягә кергән гражданнарны (бергә яшәүче һәм бер торак урында теркәлгән күпбалалы гаиләләр, шулай ук бергә яшәүче, әмма бер торак урында теркәлмәгән күпбалалы гаиләләр), Кагыйдәләр белән каралган сертификатны алу хокукын гамәлгә ашырганда тигез булмаган хәлгә куя.

Бәян ителгәннәр нигезендә гражданин А.В. Орлов Татарстан Республикасы Конституция судыннан «“Торак шартларын яхшыртуга мохтаҗ күпбалалы гаиләләрне торак белән тәэмин итү чаралары турында” Татарстан Республикасы Министрлар Кабинетының 2007 елның 18 декабрендәге 732 номерлы карарына үзгәрешләр кертү турында» Татарстан Республикасы Министрлар Кабинетының 2008 елның 16 маендагы 326 номерлы карары белән расланган Торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификатлар бирү, реализацияләү кагыйдәләренең 4 пунктындагы «а» пунктчасын сертификат алу хокукына бары тик гаилә әгъзалары бер торак урында теркәлгән күпбалалы гаилә генә ия дип билгеләгән өлешендә Татарстан Республикасы Конституциясенең 13, 28 (беренче һәм икенче өлешләр), 29 (беренче өлеш), 38 (беренче һәм өченче өлешләр), 54 (беренче өлеш), 55 статьяларына туры килми дип тануны сорый, алар нигезендә Татарстан Республикасы — сәясәте кешегә лаеклы тормыш һәм ирекле үсеш тәэмин итүче шартлар булдыруга юнәлтелгән социаль дәүләт; закон һәм суд каршында һәркем тигез; дәүләт кеше һәм граждан хокукларының һәм ирекләренең яшәү урынына һәм башка шартларга бәйсез рәвештә тигезлеген гарантияли; расачыл, милли һәм башка билгеләр буенча гражданнарның хокукларын һәм ирекләрен чикләүнең теләсә кайсы рәвеше я аларга өстенлекләр билгеләү тыела; гаилә, ана булу, ата булу, балачак һәм картлык дәүләт яклавында; дәүләт гаилә турында, ана һәм бала сәламәтлеген тәэмин итү һәм балалар тәрбияләү турында кайгырта; һәркемгә балаларны тәрбияләү өчен һәм законда билгеләнгән башка очракларда социаль тәэминат гарантияләнә; һәркем торакка хокуклы; беркем дә торагыннан нигезсез мәхрүм ителә алмый; дәүләт хакимияте органнары һәм җирле үзидарә органнары торак төзелешен хуплыйлар, торакка хокукны гамәлгә ашыру өчен шартлар тудыралар.

«Татарстан Республикасы Конституция суды турында» Татарстан Республикасы Законының 68 статьясындагы икенче һәм өченче өлешләре нигезендә Татарстан Республикасы Конституция суды, карала торган актның мәгънәсен сүзгә-сүз, рәсми рәвештә һәм башкача шәрехләп яки хокук куллану практикасындагы мәгънәсен дә бәяләп, шулай ук норматив хокукый актлар системасындагы урынын исәпкә алып, эш буенча карар кабул итә. Татарстан Республикасы Конституция суды бары тик мөрәҗәгатьтә күрсәтелгән предмет буенча һәм мөрәҗәгатьтә күрсәтелгән актның конституциячеллеге шик тудыручы өлешенә карата гына карар кабул итә һәм карар кабул иткәндә мөрәҗәгатьтә бәян ителгән сәбәпләргә һәм дәлилләргә бәйле булмый.

Шулай итеп, «“Торак шартларын яхшыртуга мохтаҗ күпбалалы гаиләләрне торак белән тәэмин итү чаралары турында” Татарстан Республикасы Министрлар Кабинетының 2007 елның 18 декабрендәге 732 номерлы карарына үзгәрешләр кертү турында» Татарстан Республикасы Министрлар Кабинетының 2008 елның 16 маендагы 326 номерлы карары белән расланган Торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификатлар бирү, реализацияләү кагыйдәләренең 4 пунктындагы «а» пунктчасы нигезләмәләре торак шартларын яхшыртуга мохтаҗ күпбалалы гаиләләрнең сертификат алу хокукын барлык гаилә әгъзаларының бер яшәү урыны буенча бергә теркәлүләре булу-булмауга бәйле иткән дәрәҗәдә әлеге эш буенча Татарстан Республикасы Конституция судының карау предметы булып тора.

2. Мөрәҗәгать итүче тарафыннан дәгъва белдерелә торган хокукый нигезләмәләр социаль яклау һәм торак законнары өлкәсенә кагыла. Россия Федерациясе Конституциясенең 72 статьясы (1 өлешнең «ж» һәм «к» пунктлары) нигезендә социаль тәэминатны да кертеп, социаль яклау, шулай ук торак законнары Россия Федерациясенең һәм Россия Федерациясе субъектларының уртак карамагында. Россия Федерациясенең һәм Россия Федерациясе субъектларының уртак карамагындагы мәсьәләләр буенча федераль законнар һәм Россия Федерациясе субъектларының шулар нигезендә кабул ителә торган законнары һәм башка норматив хокукый актлары чыгарыла; Россия Федерациясе субъектларының законнары һәм башка норматив хокукый актлары федераль законнарга каршы килә алмый (Россия Федерациясе Конституциясенең 76 статьясы, 2 һәм 5 өлешләр).

«Россия Федерациясе субъектлары дәүләт хакимиятенең закон чыгару (вәкиллекле) һәм башкарма органнарын оештыруның гомуми принциплары турында» 1999 елның 6 октябрендәге 184-ФЗ номерлы Федераль законның 26.3 статьясындагы 2 пунктының 24 пунктчасы нигезендә балалары булган гаиләләргә (шул исәптән күпбалалы гаиләләргә, ялгыз ата-анага) социаль ярдәм мәсьәләләрен хәл итү Россия Федерациясе субъекты дәүләт хакимияте органнарының уртак карамактагы мәсьәләләр буенча әлеге органнар тарафыннан Россия Федерациясе субъекты бюджеты акчалары исәбеннән мөстәкыйль гамәлгә ашырыла торган (федераль бюджеттан кергән субвенцияләрдән тыш) вәкаләтләренә керә. Шулай ук әлеге Федераль закон белән шул каралган: Россия Федерациясе субъектының дәүләт хакимияте органнары Россия Федерациясе субъекты бюджеты акчалары исәбеннән (федераль бюджеттан максатчан чыгымнарны гамәлгә ашыру өчен Россия Федерациясе субъекты бюджетына тапшырыла торган финанс чараларыннан тыш) гражданнарның аерым категорияләре өчен социаль ярдәм күрсәтүнең һәм социаль булышуның өстәмә чараларын федераль законнарда күрсәтелгән хокукны билгели торган нигезләмәләрнең булу-булмавына бәйсез рәвештә билгеләргә хокуклы. Аталган вәкаләтләрне финанслау Россия Федерациясе субъектының бурычы булып тормый, мөмкинлек булганда гамәлгә ашырыла һәм федераль бюджеттан өстәмә акча бүлеп бирү өчен нигез булып тормый (26.3-1 статьяның өченче һәм дүртенче өлешләре).

«Күпбалалы гаиләләргә социаль ярдәм чаралары турында» 1992 елның 5 маендагы 431 номерлы Россия Федерациясе Президенты Указы белән Россия Федерациясе составындагы республикалар хөкүмәтләренә, крайларның, өлкәләрнең, автоном берәмлекләрнең, Мәскәү һәм Санкт-Петербург шәһәрләренең башкарма хакимият органнарына, регионның социаль-икътисади һәм демографик үсешендә милли һәм мәдәни үзенчәлекләрне исәпкә алып, күпбалалы һәм өстәмә социаль ярдәмгә мохтаҗ гаиләләр категорияләрен һәм күпбалалы гаиләләр өчен социаль ярдәм чараларын билгеләү йөкләнгән булган (1 пунктның «а», «б» пунктчалары).

«Күпбалалы гаиләләрнең торак шартларын яхшырту буенча өстәмә чаралар турында» 2001 елның 17 мартындагы 216-ПУ номерлы Татарстан Республикасы Президенты Указы белән ата-ана белән бергә яшәүче һәм үз гаиләләрен кормаган биш һәм аннан күбрәк баласы булган торак шартларын яхшыртуга мохтаҗ күпбалалы гаиләләр торак урыннарны чираттан тыш алу хокукына ия гражданнар категориясенә керә дип билгеләнгән.

Күрсәтелгән норматив хокукый актлар нигезендә Татарстан Республикасы Министрлар Кабинеты «Торак шартларын яхшыртуга мохтаҗ күпбалалы гаиләләрне, ятим балаларны һәм ата-ана кайгыртуыннан мәхрүм калган балаларны, шулай ук ятим балалар һәм ата-ана кайгыртуыннан мәхрүм калган балалар арасыннан үзләренә беркетелгән торак урыннары булмаган затларны торак белән тәэмин итү чаралары турында» 2007 елның 18 декабрендәге 732 номерлы карарны кабул иткән, аңа Татарстан Республикасы Министрлар Кабинетының 2008 елның 16 маендагы 326 номерлы карары белән үзгәрешләр кертелгән, шулай ук дәгъва белдерелә торган Кагыйдәләр расланган.

Шулай итеп, Торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификатлар бирү, реализацияләү кагыйдәләрен раслап, Татарстан Республикасы Министрлар Кабинеты үзенә федераль һәм республика законнары нигезендә бирелгән һәм Татарстан Республикасы Конституциясенең 102 (4 пункт) һәм 103 статьяларының үзара бәйле нигезләмәләренә таянган вәкаләтне дөрес гамәлгә ашырган, алар буенча Татарстан Республикасы Министрлар Кабинеты социаль тәэминат өлкәсендә бердәм дәүләт сәясәтен үткәрүдә катнаша, Татарстан Республикасы территориясендә федераль законнарның һәм Россия Федерациясенең башка норматив хокукый актларының, Татарстан Республикасы законнарының һәм башка норматив хокукый актларының үтәлешен тәэмин итә, Татарстан Республикасының бөтен территориясендә үтәү мәҗбүри булган карарлар һәм күрсәтмәләр чыгара.

3. Татарстан Республикасын социаль дәүләт дип игълан итеп (13 статья), Татарстан Республикасы Конституциясе шуны беркетә: гаилә, ана булу һәм балачак дәүләт яклавында, дәүләт гаилә турында, ананың һәм баланың сәламәтлеген тәэмин итү һәм балаларны тәрбияләү турында кайгырта (38 статья, беренче һәм өченче өлешләр); һәркемгә балаларны тәрбияләү өчен һәм законда билгеләнгән башка очракларда социаль тәэминат гарантияләнә (54 статья, беренче өлеш). Мәгънәләре буенча тиңдәш гарантияләр Россия Федерациясе Конституциясе, шул исәптән аның 7, 38 (1 өлеш) һәм 39 (1 өлеш) статьялары белән билгеләнгән.

Россия Федерациясе Конституция Суды карарларында билгеләп үтелгәнчә, социаль тәэминатны да кертеп, социаль яклауны Россия Федерациясе һәм аның субъектларының уртак карамагына кертеп (72 статья, 1 өлешнең «ж» пункты), Россия Федерациясе Конституциясе гражданнарның теге яки бу категорияләренә бирелә торган мондый яклауның конкрет ысулларын һәм күләмнәрен билгеләми. Әлеге мәсьәләләрне хәл итү закон чыгаручының аерым хокукы булып тора, ул Россия Федерациясе Конституциясенең 38 һәм 39 статьялары белән беркетелгән хокукларны гамәлгә ашыру гарантияләрен билгеләгәндә гаилә һәм балаларны социаль яклау чараларын, аларны дифференциацияләү критерийларын сайлап алуда, күрсәтелү шартларын һәм тәртибен регламентлаштыруда җитәрлек дәрәҗәдә ирекле эш итә; ул шулай ук аларның күрсәтелү формаларын (ысулларын) сайлап алырга һәм үзгәртергә хокуклы (2009 елның 10 ноябрендәге 17-П номерлы Карар, 2010 елның 9 ноябрендәге 1439-О-О номерлы Билгеләмә).

Татарстан Республикасы бюджеты акчалары исәбеннән торак сатып алу өчен түләүсез нигездә субсидия бирү рәвешендәге социаль ярдәм чарасы ата-аналар белән теркәлгән һәм яшәгән, үз гаиләләрен булдырмаган биш һәм аннан да күбрәк баласы булган торак шартларын яхшыртуга мохтаҗ күпбалалы гаиләләрне (күпбалалы гаиләнең үз гаиләләрен корган балаларына никахлары теркәлгән яки үз баласы (балалары) булган балигъ балалар керә) (Кагыйдәләрнең 4 пунктындагы «а» пунктчасы) торак белән тәэмин итү буенча өстәмә ярдәм күрсәтү максатларында Татарстан Республикасы Министрлар Кабинеты тарафыннан билгеләнгән.

Үзенең хокукый табигате буенча әлеге социаль ярдәм чарасы, Татарстан Республикасы Конституция суды элегрәк билгеләп үткәнчә, социаль тәэмин итүнең мәҗбүри төренә керми һәм, асылда, күрсәтелгән гаиләләрнең тормыш дәрәҗәсен күтәрүнең өстәмә алымы булып тора; Татарстан Республикасы күпбалалы гаиләләрне торак белән тәэмин итү өчен субсидия бирү шартларын һәм тәртибен, шул исәптән республика бюджеты мөмкинлекләрен исәпкә алып, мөстәкыйль билгели (2011 елның 5 октябрендәге 44-П номерлы карар, 2011 елның 11 октябрендәге 13-О номерлы билгеләмә).

Күрсәтелгән социаль ярдәм чарасын билгеләп, Татарстан Республикасы Министрлар Кабинеты үзенең дискрецион вәкаләтләре кысаларында торак шартларын яхшыртуга мохтаҗ буларак җирле үзидарә органнарында исәптә торучы күпбалалы гаиләләр аларны әлеге субсидияне алу хокукын раслый торган сертификат (алга таба — сертификат) бирү хокукына ия күпбалалы гаиләләр исемлегенә кертү максатларында туры килергә тиеш булган берничә шарт куйган.

Дәгъва белдерелә торган норманың турыдан-туры эчтәлеген анализлаудан күренгәнчә, карала торган эш мөнәсәбәтендә күпбалалы гаиләнең сертификат алуга хокуклы булуын билгеләгәндә төп таләпләр булып балалар һәм ата-аналарның бергә яшәүләре, шулай ук аларның яшәү урыны буенча бер торак урында теркәлүләре тора.

Торак шартларын яхшыртуга дәгъва итүче гаилә әгъзаларының бергә яшәве турындагы таләп «Күпбалалы гаиләләрнең торак шартларын яхшырту буенча өстәмә чаралар турында» Татарстан Республикасы Президенты Указындагы шундый ук таләпне кабатлый һәм үзенең хокукый мәгънәсе буенча турыдан-туры Россия Федерациясе Торак кодексының гражданнарны социаль наем шартнамәләре буенча бирелә торган торак урыннарга мохтаҗлар буларак тану, шулай ук гражданның һәм (яки) аның гаилә әгъзаларының торак урынның гомуми мәйданы белән тәэмин ителеш дәрәҗәсен билгеләү тәртибен регламентлаштыра торган 31 һәм 51 статьяларыннан килеп чыга, алар күпбалалы гаиләне тиешле исәпкә куйганда кулланылырга тиеш.

Күпбалалы гаилә әгъзаларының барысының да бер яшәү урыны буенча теркәлүләре турындагы таләпкә килгәндә, ул Татарстан Республикасы Президентының аталган Указында да, Россия Федерациясе Торак кодексының китерелгән нигезләмәләрендә дә юк. Шул ук вакытта күпбалалы гаиләне торак белән тәэмин итү өчен сертификат бирүнең мәҗбүри шартларыннан берсе буларак аның конституциячеллеген бәяләү Россия Федерациясе Граждан кодексының 20 статьясындагы 1 пункты һәм «Россия Федерациясе гражданнарының Россия Федерациясе чикләрендә күчеп йөрү ирегенә, тору һәм яшәү урынын сайлауга хокукы турында» 1993 елның 25 июнендәге 5242-1 номерлы Россия Федерациясе Законының 2 һәм 3 статьялары белән беркетелгән «яшәү урыны» төшенчәсенә мөрәҗәгать итмичә мөмкин түгел, аларда гражданның яшәү урыны буларак ул Россия Федерациясе законнары белән каралган нигезләрдә даими яки күпчелек рәвештә яши торган һәм яшәү урыны буенча теркәлгән торак урын билгеләнгән. Әлеге Россия Федерациясе Законының 2 статьясындагы 4 абзацы нигезендә Россия Федерациясе гражданының яшәү урыны буенча теркәлүе Россия Федерациясе гражданының яшәү урыны турында һәм аның әлеге яшәү урынында булуы хакында мәгълүматны теркәү исәбе органы тарафыннан билгеләнгән тәртиптә теркәү булып тора. Шул ук вакытта күрсәтелгән Россия Федерациясе Законының 3 статьясындагы икенче өлеше буенча теркәлү яисә аның булмавы гражданнарның Россия Федерациясе Конституциясендә, федераль законнарда, Россия Федерациясе субъектлары конституцияләрендә (уставларында) һәм законнарында каралган хокукларын һәм ирекләрен гамәлгә ашыруны чикләргә нигез яисә аның шарты булып тора алмый.

Китерелгән закон нигезләмәләре шуны раслый: теркәү исәбенә алу институты хәбәр итү характерына ия, теркәлү гражданның яшәү урыны буенча булу фактын чагылдыра торган хәлләрнең берсе генә булып тора.

Мондый алым Россия Федерациясе Конституция Судының хокукый позициясенә туры килә, ул берничә тапкыр күрсәткәнчә, теркәлү факты яки аның булмавы үзеннән-үзе граждан өчен нинди дә булса хокуклар һәм бурычлар тудырмый һәм «Россия Федерациясе гражданнарының Россия Федерациясе чикләрендә күчеп йөрү ирегенә, тору һәм яшәү урынын сайлауга хокукы турында» Россия Федерациясе Законының 3 статьясындагы икенче өлеше буенча гражданнарның Россия Федерациясе Конституциясендә, федераль законнарда, Россия Федерациясе субъектларының закон актларында каралган хокукларын һәм ирекләрен гамәлгә ашыруны чикләргә нигез яисә аның шарты булып тора алмый; гражданнарның Россия Федерациясе Конституциясенә каршы килми торган мәгънәдә тору урыны яки яшәү урыны буенча теркәлүе хәбәр итү характерына ия булган һәм гражданның тору яки яшәү урыны буенча булу фактын чагылдыра торган аларны Россия Федерациясе территориясе чикләрендә исәпкә алуның федераль закон белән каралган ысулы булып тора; теркәү исәбе органнары гражданның тору һәм яшәү урынын сайлаганда ирекле ихтыяр белдерү актын расларга гына хокуклы, шуңа күрә теркәү исәбе рөхсәт характерында була алмый (1995 елның 24 ноябрендәге 14-П номерлы, 1996 елның 4 апрелендәге 9-П номерлы, 1998 елның 15 гыйнварындагы 2-П номерлы, 1998 елның 2 февралендәге 4-П номерлы, 2011 елның 2 июнендәге 11-П номерлы карарлар, 2000 елның 13 июлендәге 185-О номерлы, 2008 елның 6 октябрендәге 619-О-П номерлы, 2009 елның 13 октябрендәге 1309-О-О номерлы һ.б. билгеләмәләр).

Моннан чыгып, күпбалалы гаиләнең барлык әгъзаларының бер яшәү урыны буенча теркәлүләре булмау аларның яшәү урынын мәҗбүри рәвештә теркәү исәбе органнарыннан гына килә торган түгел, ә башка мәгълүматлар нигезендә билгеләү мөмкинлеген кире какмый һәм, һәрхәлдә, күпбалалы гаиләнең дәүләт тарафыннан өстәмә ярдәм алуга хокукын шик астына куя алмый. Моннан тыш, карала торган социаль ярдәм чарасы үзеннән-үзе торак шартларын яхшыртуга мохтаҗ дип табылган һәм тиешле исәптә торучы күпбалалы гаиләләргә генә бирелә. Димәк, дәгъва белдерелә торган нормада каралганча, күпбалалы гаиләнең барлык әгъзаларының бергә теркәлүе сертификат алу хокукын раслау шарты була алмый, чөнки мондый гаиләнең мохтаҗлыгы торак законнарында билгеләнгән тәртиптә тикшерелгән һәм аларның җирле үзидарә органнары тарафыннан тиешле исәпкә куелу факты белән расланган.

Моңа суд практикасы да таяна, аның нигезендә «Россия Федерациясе гражданнарының Россия Федерациясе чикләрендә күчеп йөрү ирегенә, тору һәм яшәү урынын сайлауга хокукы турында» Россия Федерациясе Законының 3 статьясы мәгънәсе буенча яшәү урыны буенча теркәлү күпбалалы гаилә составын да, аның матди тәэмин ителешен дә раслау ысулы булып тормый (Россия Федерациясе Югары Судының Граждан эшләре буенча суд коллегиясенең 2007 елның 18 апрелендәге 81-Г07-2 номерлы билгеләмәсе).

Бәян ителгәннәрдән чыгып, Татарстан Республикасы Конституция суды дәгъва белдерелә торган нормада каралган югарыда аталган социаль ярдәм чарасын алу өчен мәҗбүри шарт буларак күпбалалы гаиләнең барлык әгъзаларының бер яшәү урыны буенча теркәлүләре булуны билгели торган җайга салу фактта аларның торак шартларын яхшыртуга хокукын гамәлгә ашыру өчен формаль-юридик киртә булып тора дигән нәтиҗәгә килә. Гаилә әгъзалары бер яшәү урыны буенча теркәлгән күпбалалы гаиләләргә сертификатларны шул ук категориягә караган, әмма бергә теркәлмәгән гаиләләрнең тиңдәш социаль гарантияләр алу мөмкинлеге булмаганда бирү акланмаган дифференциациягә китерә, ул, үз чиратында, аларның социаль яклау дәрәҗәсен киметүгә китерә. Мондый хокукый җайга салу, тигезлек конституциячел принцибын бозып, торак шартларын яхшыртуга мохтаҗ күпбалалы гаиләләрнең социаль хокуклары күләмендә нигезсез аермалар булуга гына китереп калмыйча, карала торган хокукның асылын да боза, бу исә кеше һәм граждан хокуклары һәм ирекләрен мөмкин булган чикләүнең конституциячел әһәмиятле максатлары белән ярашмый.

Әлеге алым Россия Федерациясе Конституция Судының хокукый позициясенә туры килә, аның нигезендә хокук субъектларының хокуклары һәм бурычлары аермасына китерә торган хокукый җайга салуны теләсә ничек дифференциацияләү закон чыгаручы тарафыннан Россия Федерациясе Конституциясе таләпләрен, шул исәптән универсаль тигезлек принцибына бәйле таләпләрне үтәп гамәлгә ашырылырга тиеш, аның нигезендә аермалар бары тик объектив акланган, нигезләнгән һәм конституциячел әһәмиятле максатларга туры килә торган очракта гына рөхсәт ителә, ә әлеге максатларга ирешү өчен файдаланыла торган хокукый чаралар шуларга тиң; әлеге принципны үтәү, башкалар белән беррәттән, объектив һәм нигезле аклануга ия булмаган бер үк категориягә караган затларның хокукларына мондый аермалар кертүне тыю дигәнне аңлата (1998 елның 3 ноябрендәге 25-П номерлы, 2010 елның 28 маендагы 12-П номерлы карарлар).

Кеше хокуклары буенча Европа Суды үзенең прецедент практикасында шулай ук бала тәрбияләүче гаиләләрне гомумән балаларга һәм гаиләгә ярдәм итүгә юнәлдерелгән ташламалардан файдалану мәсьәләләрендә нигезсез рәвештә тигезсез халәткә куя торган аермалар билгеләүгә юл куелмау тиешлегеннән чыгып эш итә («Веллер (Weller) Венгриягә каршы» эше буенча 2009 елның 31 мартындагы карар).

Шулай итеп, «“Торак шартларын яхшыртуга мохтаҗ күпбалалы гаиләләрне торак белән тәэмин итү чаралары турында” Татарстан Республикасы Министрлар Кабинетының 2007 елның 18 декабрендәге 732 номерлы карарына үзгәрешләр кертү турында» Татарстан Республикасы Министрлар Кабинетының 2008 елның 16 маендагы 326 номерлы карары белән расланган Торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификатлар бирү, реализацияләү кагыйдәләренең 4 пунктындагы «а» пунктчасы нигезләмәләре торак шартларын яхшыртуга мохтаҗ күпбалалы гаиләләрнең сертификат алу хокукын барлык гаилә әгъзаларының бер яшәү урыны буенча бергә теркәлүләре булу-булмауга бәйле иткән дәрәҗәдә Татарстан Республикасы Конституциясенең 13, 28 (беренче һәм икенче өлешләр), 29 (беренче өлеш), 38 (беренче һәм өченче өлешләр), 54 (беренче өлеш), 55 статьяларына туры килми.

Татарстан Республикасы Министрлар Кабинеты — Татарстан Республикасы Конституциясе таләпләреннән чыгып һәм Татарстан Республикасы Конституция судының аның нигезләмәләренә таянган хокукый позицияләрен исәпкә алып — гамәлдәге хокукый җайга салуга әлеге Карардан килеп чыга торган тиешле үзгәрешләр кертергә тиеш. Мондый үзгәрешләр кертелгәнче, хокук кулланучылар күпбалалы гаиләләрнең сертификат алуга хокуклылыгын бәяләүгә якын килүдә артык формальлекне минимальләштерергә һәм беренче чиратта торак шартларын яхшыртуга мохтаҗ буларак исәптә торучы биш һәм аннан да күбрәк баласы булган күпбалалы гаиләләрнең лаеклы тормыш дәрәҗәсен тәэмин итә торган торак шартларын чыннан да яхшыртуга юнәлдерелгән аларга бәйле барлык законлы чараларны күрү, шулай ук Татарстан Республикасы Конституция суды тарафыннан ачыкланган конституциячел хокук тәртибеннән тайпылуларның кабатлануына юл куймау кирәклегеннән чыгып эш итәргә тиешләр.

Бәян ителгәннәр нигезендә, «Татарстан Республикасы Конституция суды турында» Татарстан Республикасы Законының 6 статьясына, 66 статьясындагы беренче һәм икенче өлешләренә, 67 статьясындагы беренче, икенче һәм алтынчы өлешләренә, 68, 69, 71 һәм 73 статьяларына, 104 статьясындагы беренче өлешенең 2 пунктына таянып, Татарстан Республикасы Конституция суды

**карар чыгарды:**

1. «“Торак шартларын яхшыртуга мохтаҗ күпбалалы гаиләләрне торак белән тәэмин итү чаралары турында” Татарстан Республикасы Министрлар Кабинетының 2007 елның 18 декабрендәге 732 номерлы карарына үзгәрешләр кертү турында» Татарстан Республикасы Министрлар Кабинетының 2008 елның 16 маендагы 326 номерлы карары белән расланган Торак шартларын яхшыртуга мохтаҗ күпбалалы гаиләләрне торак белән тәэмин итү өчен сертификатлар бирү, реализацияләү кагыйдәләренең 4 пунктындагы «а» пунктчасын нигезләмәләре торак шартларын яхшыртуга мохтаҗ күпбалалы гаиләләрнең сертификат алу хокукын барлык гаилә әгъзаларының бер яшәү урыны буенча бергә теркәлүләре булу-булмауга бәйле иткән дәрәҗәдә Татарстан Республикасы Конституциясенә туры килми дип танырга.

2. Татарстан Республикасы Министрлар Кабинеты — Татарстан Республикасы Конституциясе таләпләреннән чыгып һәм Татарстан Республикасы Конституция судының аның нигезләмәләренә таянган хокукый позицияләрен исәпкә алып — гамәлдәге хокукый җайга салуга әлеге Карардан килеп чыга торган тиешле үзгәрешләр кертергә тиеш.

3. Әлеге Карар катгый, шикаятькә дучар ителә алмый, игълан ителү белән үз көченә керә, турыдан-туры гамәлдә була һәм башка органнар һәм вазифаи затлар тарафыннан раслануны таләп итми.

4. Әлеге Карар «Ватаным Татарстан», «Республика Татарстан» газеталарында һәм«Татарстан Республикасының хокукый мәгълүматның рәсми порталы»нда (PRAVO.TATARSTAN.RU) кичекмәстән басылып чыгарга тиеш. Карар шулай ук «Татарстан Республикасы Конституция суды хәбәрләре»ндә басылып чыгарга тиеш.

**Татарстан Республикасы**

**Конституция суды**

**Рәисе Ф.Г. Хөснетдинов**

**Татарстан Республикасы**

**Конституция суды**

**судьялары Ф.Р. Волкова**

**Л.В. Кузьмина**

**Э.М. Мостафина**

 **Р.Г. Сәхиева**

 **А.Р. Шакараев**